**Налы, кодi радейтö литература!**

**Для тех, кто интересуется литературой!**

Коми му озыр енбиа гижысьясöн. Медся тöдчанаöн коми литература историяын вöлi Иван Алексеевич Куратовлöн гижан туйыс. И. Куратов – коми йöзлöн югыд шондi, сылöн поэзияыс и талун на коми литератураын медвылыс тшупöдас.

Аслыспöлöс вöлi творчествоыс К.Ф. Жаковлöн. Сылöн гижöдъяс отсöгöн роч лыддьысьысь XX-öд нэм пансигöн на тöдмасис коми йöз олöмöн да культураöн. К. Жаковлысь творчествосö бура тöдлiсны да донъявлiсны А. Блок, В. Брюсов, Л. Андреев, М. Горький…

1917-öд вося октябрь революция бöрын югыд кодзулöн öзйис творчествоыс В. Савинлöн, уна выльтор пыртiсны литератураö В. Чисталёв, В. Лыткин, Н. Попов, М. Лебедев. Но шуштöм 1937-öд воö ставнысö найöс мыжтöг йöртicны дзескыдiнö (М. Лебедевысь öтдор).

XX-öд нэмся 20-30-öд воясö литература кутiс пöртмасьны унапöлöс рöмöн. Но Ыджыд война вылö мунöм 28 гижысь пиысь унаöн бöрсö эз воны: А. Размыслов, И. Симаков, В. Елькин да мукöд. Война бöрын ыджыд воськов коми литература туйöд мунiгöн вöчисны гижысьяс. Лоины паськыда тöсаöсь В. Юхнин, Я. Рочев, Н. Дьяконов, И. Изъюров, С. Попов, П. Доронин.

 Öнiя коми литература петкöдчö уна рöмъясöн Г. Юшковлöн, А. Ванеевлöн, Н. Куратовалöн, В. Тиминлöн, В. Кушмановлöн (гижис роч кыв вылын) гижöдъясын. Гижысьяс чуксалöны видзны ас му, ас кыв, ас оласног.

Коми республикаса С. Я. Маршак нима челядьлöн национальнöй библиотекаын, «Зиль-зёль» жырйын чукöртöма ас му йылысь небöгъяс, аудио-видеоматериалъяс, газет-журнал. Найöс окотапырысь видлалöны чужанiн радейтысь том войтыр, ас му туялысь да велöдысь.

«Зиль-зёль» жырйын эм уна фото, серпаса альбом да плакат чукöр. На пöвстын - Коми республикаса национальнöй музейын лэдзöм «Писатели земли Коми» фото чукöр (лöсьöдiсны Холопова Д.Г. да Бызова В.В.). Сэтчö пырисны коми литературалы подув пуктысьяслöн да Коми Республикаса народнöй гижысьяслöн нимъяс. Нöшта эм Коми республикаса национальнöй политика министерство отсöгöн лэдзöм «Коми гижысьяс» кык фото чукöр (лöсьöдiс Попов А. В.). Мича петасыс сиöма республикаса öнiя кадся коми да роч гижысьяслы, кодъяс тöдчымöн сöвмöдöны Коми муын литература да водзö выльмöдöны, озырмöдöны сiйöс. Тайö Г. Бутырева, Н. Мирошниченко, Ю. Ионов, Н. Обрезкова, А. Канев, Э. Веркин да мукöд.

Видза корам библиотекаса «Зиль-зёль» жырйö!